text: MÉS per Mallorca es reivindica i aspira a governar amb més força en el seu sopar d'estiu - MÉS per Mallorca
  La vetllada s'ha centrat en recordar i homenatjar la vida i obra del poeta Josep Maria Llompart
  Els candidats i candidates a les llistes per al Parlament i Consell, Miquel Ensenyat i Fina Santiago i Bel Busquets i Guillem Balboa, han aprofitat la vetllada per posar en valor la feina feta durant aquests tres anys de legislatura i explicar els reptes que encara queden per afrontar més enllà de 2019. Miquel Ensenyat ha assegurat que "aspiram a governar amb més força" i que un dels principals objectius serà "millorar el finançament per poder seguir millorant la qualitat de vida de la gent". Ensenyat ha recordat que, tot i tenir un nou govern a l'estat espanyol que ha fet fora la corrupció del PP, encara els hi queda ser valents: "no només amb la reforma del finançament, sinó també amb el dret a decidir".
  El president del Consell de Mallorca ha recordat "els titubejos de Madrid amb el 75% de descompte de resident" i ha incidit en la necessitat de seguir pel camí que ha seguit MÉS per Mallorca en aquest tema i tants d'altres, "temes que demostren que som imprescindibles i que no aturarem mai de defensar els interessos i benestar de la ciutadania illenca". Fina Santiago, d'altra banda, ha recordat que gràcies al Govern del Canvi, aquesta legislatura ha recuperat drets bàsics per als illencs i illenques, a més de crear-ne de nous amb la Llei de renda social o la d'habitatge o de recuperar la dignitat de les persones represaliades i assassinades pel feixisme a través de la llei de fosses o la de memòria democràtica. "Hem fet polítiques valentes, polítiques per la gent, que ens han situat en molts casos no només al capdavant de l'estat espanyol sinó al capdavant de la Unió Europea", ha assegurat Santiago, qui ha afegit que "seguirem fent feina per construir unes illes sostenibles, sobiranes i feministes".